For tre måneder siden indviede Aarhus Kommune tre toiletter på Bispetorvet. Men hærværk holder dem lukket meget af tiden.

Annonce

AARHUS: De skulle have været en gevaldig opgradering af toiletforholdene på Bispetorvet, de to nye toiletbygninger til en pris på cirka 800.000 kr. stykket. Men toiletterne var blot i brug en uge, inden de blev ramt af massivt hærværk. Og her tre måneder efter indvielsen kan trængende aldrig vide, om bygningernes tre toiletter er åbne for brug eller lukkede på grund af hærværk. Dermed er toiletsituationen på Bispetorv ikke bedre, end da det udskældte automatiske toilet, drevet af AFA JCDEcaux, ofte meldte "out of order" i stedet for at lukke døren op.

Annonce

Voldsomt hærværk

- Det er den forkerte gruppe, der har taget toiletterne i brug. Der er begået et hærværk så voldsomt, at det er kommet bag på os. Alt, der kan sparkes i stykker, er blevet sparket i stykker. Næsten alt inventar er ødelagt, og toiletterne er blevet brugt som fixerum. Vi har også oplevet, at en dør er blevet skåret op med en vinkelsliber, fortæller Kim Gulvad Svendsen, chef for Drift og Myndighed i Aarhus Kommune. AFA JCDEcaux brugte også hærværk som forklaring på, at selskabets automatiske toiletter i midtbyen fungerede så ustabilt, som tilfældet var. - En gang imellem spørger jeg mig selv, om vi har været for naive og blåøjede, når vi troede, at toiletterne kunne stå i fred, siger Kim Gulvad Svendsen. Men det er hans erfaring, at lægger man en indsats i at gøre et område pænt, rent og indbydende, så bliver der ikke begået så meget hærværk. - Vi håbede, at det samme ville ske her, men det har desværre ikke været tilfældet, siger Kim Gulvad Svendsen.

Annonce

Større behov for toiletter

Løsningen bliver specielle sms-låse. Vil man på toilettet, tager man sin mobiltelefon frem og sender en sms til døren. Så låser den sig op. Men er sådan en sms-lås løsningen i dag, hvor alle – og vel også hærværksmænd – har en mobiltelefon? - Det er rigtigt. Men hvis der bliver begået hærværk, så kan vi med politiets hjælp finde frem til det telefonnummer, der blev brugt til at låse døren op med, siger Kim Gulvad Svendsen. De offentlige toiletter i Mindeparken er også forsynet med sms-lås efter hærværk. Og i Mindeparken har de nye låse virket.

Annonce

Flere mennesker - større behov

Beslutningen om at bruge 1,6 millioner kr. på toiletter på Bispetorvet blev taget, fordi der – siden torvet blev omlagt – foregår mange flere aktiviteter og arrangementer på torvet. De mange flere mennesker på torvet har medført et behov for bedre toiletfaciliteter. - Derfor skal vi have de toiletter åbnet, inden det bliver forår og behovet for toiletter for alvor bliver stort, siger Kim Gulvad Svendsen. Lige nu afventer han en dør, der er i restordre. Når den er fremme og monteret - formentlig om 14 dage - åbner toiletterne igen. Så skal tiden vise, om sms-låse er et effektivt våben mod hærværk. Også de offentlige toiletter i Skanseparken vil blive forsynet med sms-lås.